钦定古今图书集成/历象汇编/庶征典/第101卷 > 春秋四传 > 《成公三年》
## 钦定古今图书集成/历象汇编/庶征典/第101卷 > 春秋四传 > 《成公三年》

《春秋》二月甲子，新宫灾，三日哭。

《公羊传》：“新宫者何？宣公之宫也。宣宫，则曷为谓之新
宫？不忍言也。”

〈注〉亲之精神所依而灾，孝子隐痛不忍正言也。谓之“新宫”者，因新入宫，易其西北角，示昭穆相继，代有所改更也。

其言《三日哭》何？

〈注〉据桓、僖宫灾，不言“三日哭。”

庙灾，三日哭，礼也。

〈注〉善得礼，痛伤鬼神无所依归，故君臣素缟哭之。

新宫灾，何以书？记灾也。

〈注〉此象宣公篡立，常诛绝，不宜列昭穆。成公幼少，臣威大重，结怨彊齐，将不得久承宗庙之应。

《穀梁传》：“新宫者，祢宫也。”

〈注〉谓宣公庙也。三年丧毕，宣公神主新人庙，故谓之“新宫。”

“三日哭”，哀也；其哀，礼也。

〈注〉庙，亲之神灵所凭。居而遇灾，故以哀哭为礼。

迫近不敢称谥，“恭”也。

〈注〉“迫近”，言亲祢也。桓、僖远祖则称谥。

其辞“恭且哀”，以《成公》为无讥矣。

胡《传》：“庙灾而哭，礼也。”得礼为常事，则何以书？缑氏曰：
“新宫者，宣宫也。不曰宣宫者，神主未迁也。”知然者，丹
楹刻桷皆称桓宫，此不举谥，故知其未迁也。宫成而
主未入，遇灾而哭，何礼哉？宣公薨，至是二十有八月，
缓于迁主可知矣。言灾，则不恭之致亦自见矣。此说
据经为合。或曰：《礼》称“有焚其先人之室，则三日哭新
宫，将以安神主也。虽未迁而哭，不亦可乎？”曰：“先人之
室，盖尝寝于斯，食于斯，会族属于斯，其居处笑语之
所在，皆可想也。事死如生，故有焚其室则哭之礼也。
神主未迁而哭，于人情何居？”